‘Getroud met rugby’-aktrise, man verwag eerste pienkvoetDie foto waarmee sy die nuus bevestig het. Foto: Instagram via @nadiabeukes Nadia Beukes, die bekende aktrise wat tans te sien is as die sielkundige Iva in die kykNET-sepie Getroud met rugby, het pas aangekondig dat sy en haar man, David de Villiers, hul eersteling verwag. Beukes het dié nuus op sosiale media gedeel. Sy skryf op Instagram: “#liefdewen inderdaad. Ons is so opgewonde om aan te kondig ons eerste bondeltjie liefde sal later vanjaar arriveer. #avontuurwag Sien uit om dit met my wonderlike man te deel.” Die inskrywing is saam met ŉ skattige foto waarin Nadia en David klere met die woorde “Liefde wen” daarop dra en ŉ bypassende speelpakkie vir ŉ baba vashou. kykNET berig die twee het verlede jaar gesels oor ouerskap. “Ek en David het einde 2017 begin gesels oor ouerskap en gedink ons sal kyk wat gebeur in 2018, maar nooit gedink ons sal so vinnig swanger raak nie.” “’n Week later, een dag voor Kersfees, het ek ’n swangerskaptoets by die huis gedoen en die goeie nuus is bevestig. Ek het die uitslae bewaar en besluit om dit toe te draai as ’n Kersgeskenk wat ek vir David op Kersdag gegee het toe ons alleen was vroeg die oggend. Hy was omtrent verbaas en verskriklik bly.”